CSS บวก 6% นิวไฮรอบ 5 เดือน ลุ้น Q4 โตต่อ รับรายได้โทรคมนาคม-พลังงานทดแทนหนุน
CSS บวก 6% นิวไฮรอบ 5 เดือน ลุ้น Q4 โตต่อ รับรายได้โทรคมนาคม-พลังงานทดแทนหนุน โดย ณ เวลา 15.57 น. อยู่ที่ระดับ 2.16 บาท บวก 0.12 บาท
CSS บวก 6% นิวไฮรอบ 5 เดือน ลุ้น Q4 โตต่อ รับรายได้โทรคมนาคม-พลังงานทดแทนหนุน โดย ณ เวลา 15.57 น. อยู่ที่ระดับ 2.16 บาท บวก 0.12 บาท
24 พ.ย. 2564

ผู้สื่อข่าวรายงานว่า วันนี้(24พ.ย.2564) ราคาหุ้น บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS ณ เวลา 15.57 น.อยู่ที่ระดับ 2.16 บาท บวก 0.12 บาท หรือ 5.88% ด้วยมูลค่าซื้อขาย 130.23 ล้านบาท โดยราคาหุ้นปรับตัวแรงในรอบ 5 เดือน โดยเทียบตั้งแต่หุ้นยืนที่ระดับ 2.20 บาท เมื่อวันที่ 21 มิ.ย.2564

โดยก่อนหน้านี้(17พ.ย.64)นายสมพงษ์ กังสวิวัฒน์ ประธานเจ้าหน้าที่บริหาร CSS เปิดเผยว่า ผลการดำเนินงานงวดไตรมาส 3/2564 บริษัทและบริษัทย่อย มีกำไรสุทธิเท่ากับ 34.91 ล้านบาท เทียบกับช่วงเดียวกันของปีก่อนที่มีกำไรสุทธิ 32.75 ล้านบาท ส่วนงวด 9 เดือนมีกำไรสุทธิเท่ากับ 83.65 ล้านบาท
สำหรับแนวโน้มผลการดำเนินงานไตรมาส 4/2564 เชื่อว่าจะเติบโตไปในทิศทางเดียวกันกับไตรมาสที่ผ่านมา จากการทยอยรับรู้รายได้จากงานในมือ (Backlog) และยังมีแผนเข้าร่วมประมูลโครงการใหม่ๆ อีกมาก ประกอบกับยังคงได้รับอานิสงส์จากการลงทุนโครงการโรงไฟฟ้าโซลาร์ฟาร์มที่เวียดนาม และโรงไฟฟ้าพลังน้ำที่ลาว ซึ่งบริษัทฯ มีแผนที่จะขยายการลงทุนในธุรกิจพลังงานเพิ่มมากขึ้นในอนาคต เพื่อเสริมศักยภาพธุรกิจ เพิ่มขีดความสามารถในการแข่งขัน และทำให้รายได้และกำไรของบริษัทฯ เติบโตยิ่งมากยิ่งขึ้น
“แม้ที่ผ่านมาภาพรวมธุรกิจของบริษัทฯ จะได้รับผลกระทบจากการแพร่ระบาดของโควิด-19 ส่งผลทำให้รายได้ลดลง แต่ภาพรวมถือว่าบริษัทฯ ยังคงทำผลงานได้ดี และเติบโตในทิศทางบวกได้ จากธุรกิจหลักที่ดำเนินการอยู่ รวมถึงรับรู้รายได้จากการลงทุนในธุรกิจพลังงานยังขยายตัว และเชื่อว่าในไตรมาส 4 ผลการดำเนินงานน่าจะเติบโตอยู่ในทิศทางบวก ซึ่งยังคงมีนโยบายที่จะขยายการลงทุนในธุรกิจพลังงานเพิ่ม ส่วนงานบริการติดตั้งระบบโทรคมนาคม และธุรกิจเทรดดิ้ง บริษัทฯ พร้อมที่จะเข้าประมูลงานทุกงาน เพราะเชื่อว่าจะเป็นปัจจัยสำคัญต่อการเติบโตอย่างมีเสถียรภาพของบริษัทฯ ในอนาคต”นายสมพงษ์ กล่าวในที่สุด